Accenture บริษัทที่ปรึกษา มูลค่าล้านล้านบาท
บริษัทที่ปรึกษาทางธุรกิจนั้น อาจจะมีอยู่มากมายหลายประเภท แต่ถ้านึกถึง บริษัทที่โดดเด่นและเป็นที่รู้จักในวงกว้าง หนึ่งในนั้นจะต้องมีชื่อของ “Accenture” รวมอยู่ด้วย  บริษัทนี้ เพิ่งตั้งแบรนด์ได้ไม่นาน แต่เติบโตจนกลายเป็นบริษัทที่ปรึกษามูลค่าสูงที่สุดในโลก  หลายคนคงรู้ว่าบริษัทที่ปรึกษาไม่ได้ใช้สินทรัพย์ในการดำเนินธุรกิจมากเท่าไรนัก เพราะทรัพย์สินหลักก็คือ “พนักงาน”
22 ต.ค. 2561

Accenture บริษัทที่ปรึกษา มูลค่าล้านล้านบาท / โดย ลงทุนแมน
บริษัทที่ปรึกษาทางธุรกิจนั้น อาจจะมีอยู่มากมายหลายประเภท
แต่ถ้านึกถึง บริษัทที่โดดเด่นและเป็นที่รู้จักในวงกว้าง
หนึ่งในนั้นจะต้องมีชื่อของ “Accenture” รวมอยู่ด้วย
บริษัทนี้ เพิ่งตั้งแบรนด์ได้ไม่นาน แต่เติบโตจนกลายเป็นบริษัทที่ปรึกษามูลค่าสูงที่สุดในโลก
หลายคนคงรู้ว่าบริษัทที่ปรึกษาไม่ได้ใช้สินทรัพย์ในการดำเนินธุรกิจมากเท่าไรนัก
เพราะทรัพย์สินหลักก็คือ “พนักงาน”
แต่รู้ไหมว่า Accenture มีกำไรมากไม่แพ้บริษัทประเภทอื่น
เรื่องราวมีความเป็นมาอย่างไร
ลงทุนแมนจะเล่าให้ฟัง
Accenture คือบริษัทที่ปรึกษาทางธุรกิจ โดยชื่อบริษัท มาจากคำว่า Accent on the Future ซึ่งแปลว่า การมุ่งไปสู่อนาคต
เดิมที ธุรกิจนี้ เป็นเพียงหน่วยงานหนึ่งของบริษัทที่ชื่อว่า Arthur Andersen ซึ่งก่อตั้งขึ้นในปี 1913 โดยดำเนินธุรกิจหลักเป็นผู้ตรวจสอบบัญชีและภาษี
ในเวลาต่อมา ธุรกิจที่ปรึกษา เติบโตรวดเร็วมาก สวนทางกับธุรกิจตรวจสอบบัญชีที่มีการแข่งขันด้านราคา ทำให้กำไรน้อย จนกระทั่งในปี 1989 ได้มีการแยกธุรกิจที่ปรึกษา ออกมาตั้งเป็นบริษัทชื่อ Andersen Consulting
ในตอนนั้น Arthur Andersen และ Andersen Consulting อยู่ภายใต้บริษัทแม่คือ Andersen Worldwide
แต่ต่อมา Arthur Andersen และ Andersen Consulting มีความขัดแย้งกัน และนอกจากนี้ Arthur Andersen ยังได้เปิดธุรกิจที่ปรึกษามาแข่งกับ Andersen Consulting อีกด้วย
สุดท้ายในปี 2000 Andersen Consulting ได้เจรจายกเลิกสัญญากับบริษัทแม่ ขอแยกตัวออกมาดำเนินธุรกิจเอง โดยจ่ายค่าชดเชยเป็นเงินทั้งหมด 40,000 ล้านบาท และเปลี่ยนชื่อเป็น Accenture
ส่วน Arthur Andersen นั้น เคยถูกเรียกว่าเป็นหนึ่งใน Big5 ของผู้ตรวจสอบบัญชีระดับโลก (ร่วมกับ PwC, EY, Deloitte และ KPMG) แต่ในปี 2002 ต้องปิดกิจการไป หลังถูกตัดสินว่ามีความผิด และโดนเพิกถอนใบอนุญาต กรณีช่วยบริษัท Enron ตกแต่งบัญชี นั่นเอง
แล้วผลการดำเนินงานของ Accenture เป็นอย่างไร?
Accenture ให้บริการเป็นที่ปรึกษาในด้านแผนกลยุทธ์ แผนธุรกิจ การปฏิบัติการ เทคโนโลยีและสารสนเทศต่างๆ
ปัจจุบันบริษัท มีลูกค้าครอบคลุมกว่า 40 อุตสาหกรรม ใน 120 ประเทศทั่วโลก โดยกว่า 75% ของลูกค้า เป็นบริษัทที่ใหญ่ที่สุด 500 อันดับแรกของโลก
ปี 2015 รายได้ 1.02 ล้านล้านบาท กำไร 1.01 แสนล้านบาท
ปี 2016 รายได้ 1.08 ล้านล้านบาท กำไร 1.36 แสนล้านบาท
ปี 2017 รายได้ 1.15 ล้านล้านบาท กำไร 1.14 แสนล้านบาท
ธุรกิจที่ปรึกษาจริงๆ แล้วไม่ได้ใช้ทรัพย์สินมาก แต่จำเป็นต้องลงทุนในความรู้ และข้อมูล เพื่อสร้างความน่าเชื่อถือ ดังนั้น การพัฒนาคน จึงเป็นสิ่งสำคัญ ปัจจุบัน บริษัทมีพนักงาน 425,000 คนทั่วโลก
และในด้านกลยุทธ์ Accenture จะเน้นความสัมพันธ์กับลูกค้าในระยะยาว เพื่อให้บริษัทมีรายได้ต่อเนื่อง สะท้อนจากลูกค้า 98 จาก 100 ราย ที่ใหญ่สุดของบริษัทนั้น ใช้บริการมาเกิน 10 ปี
นอกจากนี้ บริษัทยังให้ความสำคัญในเรื่องเทคโนโลยีสารสนเทศเป็นอย่างมาก โดยเชื่อว่า เทคโนโลยีมีการเปลี่ยนแปลงที่รวดเร็ว บริษัทจึงต้องหาคำตอบหรือทางออก ให้กับธุรกิจของลูกค้าให้ทันท่วงที
Accenture มีการร่วมมือกับเจ้าของเทคโนโลยี เช่น Microsoft รวมทั้ง พัฒนาเทคโนโลยีเป็นของตนเอง ผ่านการทำ Venture Capital และสร้างศูนย์วิจัยนวัตกรรม ทำให้ล่าสุดบริษัทมีสิทธิบัตรกว่า 6,000 รายการใน 44 ประเทศทั่วโลก
ทั้งหมดนี้ ทำให้ Accenture มีการเติบโตอย่างต่อเนื่อง ปัจจุบัน มูลค่าตลาดของบริษัทอยู่ที่ 3.6 ล้านล้านบาท และมีมูลค่าแบรนด์อยู่ที่ 4.7 ล้านล้านบาท ถือเป็นบริษัทที่ปรึกษาที่มีมูลค่าสูงที่สุดในโลก
เรื่องนี้ทำให้เราได้ข้อคิดหลายเรื่อง
เรื่องแรกคือกรณีของ Arthur Andersen ธุรกิจที่ต้องอาศัยเครดิต หากเกิดความผิดพลาด อาจจะส่งผลเสียหายอย่างหนักในเวลาอันรวดเร็ว จนถึงขั้นปิดกิจการ
ดังนั้นทุกการกระทำของเรา ควรจะคำนึงถึงความถูกต้องมากกว่า รายได้หรือชื่อเสียง
เรื่องต่อมาคือธุรกิจที่ปรึกษา
ความรู้ และข้อมูล ก็เป็นทรัพย์สินที่มีความสามารถในการทำกำไร ที่ไม่แพ้ ทรัพย์สินที่มีตัวตน
ทุกบริษัทใหญ่ ย่อมมีความสามารถด้านเงินทุน แต่สิ่งที่จะต่างกันก็คือ บริษัทจะใช้ยุทธวิธีไหนในการดำเนินธุรกิจ ซึ่งเป็นสิ่งที่ทำให้ชนะคู่แข่งได้
ดังนั้นการให้ความสำคัญกับ พนักงานในองค์กร เป็นสิ่งที่สำคัญไม่แพ้การซื้อสินทรัพย์
เพราะต่อให้องค์กรมีสถานที่ เครื่องมืออุปกรณ์ ดีแค่ไหน
แต่ก็คงไม่สามารถก้าวไปข้างหน้าได้ ถ้าขาดพนักงานที่จะใช้เครื่องมือนั้น..
----------------------
ติดตามเรื่องราวธุรกิจอื่นๆ ได้ที่แอปพลิเคชัน "blockdit" ได้ โหลดฟรี 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-7.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References